31991R1497
L 140/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1497/91 НА КОМИСИЯТА
от 3 юни 1991 година
за изменение на Регламент (ЕИО) № 2191/81 за предоставяне на помощ за закупуването на масло от институции и организации с нестопанска дейност
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 804/68 на Съвета от 27 юни 1968 г.относно общата организация на пазара на мляко и млечни продукти (1), последно изменен с Регламент (ЕИО) № 3641/90 (2), и по-специално член 12, параграф 3 от него,
като има предвид, че Регламент (ЕИО) № 2191/81 на Комисията (3), последно изменен с Регламент (ЕИО) № 1679/89 (4), предвижда предоставянето на помощ за закупуването на масло от институции и организации с нестопанска дейност; като има предвид, че помощта ще се предоставя на доставчика на масло при писмено искане от негова страна и при представяне на ваучер, съдържащ сериен номер, издаден за срок не по-дълъг от шест месеца; като има предвид, че този срок трябва да бъде продължен с оглед намаляване на обема на административните дейности, които извършват националните органи;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
В член 3, параграф 6 от Регламент (ЕИО) № 2191/81 думите „шест месеца“ се заменят с „дванадесет месеца“.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 юни 1991 година.